Ráðstefna um breytingaskeiðið haldin í Hörpunni á morgun Nýstofnað félag áhugakvenna um breytingaskeiðið stendur fyrir ráðstefnu í Hörpu á morgun , þriðjudaginn 6. maí milli klukkan 13 og 17 . Formaður félagsins er Edda Arinbjarnar félagsfræðingur á Húsafelli í Borgarfirði , varaformaður er Margrét Jónsdóttir Njarðvík spænskufræðingur og ferðaskrifstofueigandi og gjaldkeri er Eyrún Ingadóttir rithöfundur og sagnfræðingur . „ Fyrir rúmu ári síðan stofnuðum við umræðusíðu um breytingaskeiðið inni á samfélagssíðunni Facebook , “ segir í tilkynningu frá stjórn félagsins . „ Í upphafi voru nokkrir tugir kvenna inni á síðunni en skemmst er frá því að segja að daglega bætist í hópinn og nú eru þar tæplega tvö þúsund konur . Þær gefa hverri annarri ráð og leita ráða . Upplýsingar um þetta tímabil hafa breyst mikið undanfarin ár og það sem var „ aktúelt ” fyrir nokkrum árum er það alls ekki lengur og því eru konur leitandi og fróðleiksþyrstar . “ Fjölbreytt erindi verða flutt á ráðstefnunni sem haldin er í samvinnu við Actavis . Aðalræðumaður hennar verður breska kona Jill Shaw Ruthers , höfundur bókarinnar The Second Half of Your Life . Ráðstefnugestir fá allir eintak af bókinni . Aðrir fyrirlesarar eru : Herdís Sveinsdóttir prófessor í hjúkrunarfræði , Ragnheiður Inga Bjarnadóttir kvensjúkdómalæknir , Auður Bjarnadóttir jógakennari , sem leiðir hugleiðslu , Kolbrún Björnsdóttir grasalæknir , Kristín Linda Jónsdóttir sálfræðingur og Árelía Eydís Guðmundsdóttir dósent í viðskiptafræði . Að erindum loknum verður efnt til pallborðsumræðna sem Edda Arinbjarnar stýrir . Ráðstefnustjóri verður Margrét Jónsdóttir Njarðvík . Miðaverð verður 5.500 krónur og er bók Jill Shaw Ruddock innifalin í verðinu